Săptămâna trecută s-a deschis Therme București, cel mai mare centru de wellness, relaxare și entertainment din Europa. Republica.ro a publicat la câteva zile după deschidere mărturia unuia dintre clienți: „Cum e la Therme, dincolo de advertoriale. Cronica unui client (ne)mulțumit”.



Aceasta a devenit cel mai citit și distribuit articol al săptămânii de pe Republica și a stârnit o adevărată dezbatere. Cititorii care au fost acolo au scris, la secțiunea de comentarii, propriile lor impresii despre centrul de wellness deschis în apropierea Capitalei.

Unele dintre nemulțumirile vizitatorilor sunt legate de comportamentul celorlalți clienți, după cum se poate vedea și din comentariile postate pe pagina de Facebook a Therme. „Faceți ceva cu domnișoarele cu părul lung, intră în ape despletite ca Ileana Cosânzeana, apa este plină de păr. Este neigienic, dizgrațios și peste tot interzis”, a scris Pepino Popescu pe rețeaua de socializare.

Publicăm mai jos câteva dintre comentariile postate pe Republica și pe pagina de Facebook a Therme.



Octavian Mihai

„Pe mine nu mă interesează cât se stă la coadă la mâncare, că nu m-am dus acolo să mănânc, dar mă intereseaza că mulți trec pe lângă dușuri ca pe lângă un mobilier oarecare. Ar trebui cumva obligați, că de educat e mai greu”.





Olga Popescu

„Am fost și eu la Therme, plină de entuziasm și încredințată ca este un loc extraordinar, cum „n-a mai văzut Parisul"... Și într-un anumit sens chiar este! Am ales o zi din cursul săptămânii, în jurul orei 1, tocmai pt a evita „ambuteiajul”. Mi-a plăcut încă de când am părăsit DN1, intrarea cu stegulețele cu însemnele „Therme”, drumul deszăpezit, clădirea din sticlă ce strălucea în soarele orbitor și în mijlocul zăpezii care amplifică efectul luminos, parcarea enormă, o intrare generoasă în clădire, dar, după părerea mea, cam goală, ar mai trebui ceva plante, o fântână arteziană aranjată mai bine. Acum,citind articolul acesta, îmi dau seama că, în momentele de flux maxim, trebuie să adăpostească cozile imense. Cu toate astea, măcar pe margini, este loc de decoruri,plante... Într-adevăr, elegant locul, vestiarele, brățările tehnologizate etc...Detalii elegante și luxoase, chiar dacă pe alocuri mi-s-a părut că ar mai fi de terminat una-alta,pe acolo...

Ai ocazia să vezi tot felul de prosoape și de halate vechi, decolorate și chiar murdare...Ceea ce este dizgrațios, o adevărată frustrare și în contrast cu locul



Secțiunea Galaxy mi s-a părut ușor cam înghesuită, mă așteptăm la ceva cu mult mai mare, un spațiu cu mult mai generos care după mine ar fi trebuit să mai găzduiască și o piscină pt copiii mai mici cu vârsta cuprinsă între câteva luni și 5 ani. Astfel încât zonă Palm să fie într-adevăr una destinată numai adulților și nu așa cum foarte, foarte prost este concepută, permițând copiilor foarte mici, până în 4 ani să aibă acces împreună cu părinții...Sincer, nu m-am relaxat deloc în secțiunea Palm, pentru că era un concert de plânsete de copii mici, când terminau unii, începeau alții. Pe lângă deranjul fonic, mai apărea și câte un pampers cu nevoile unui bebeluș prin apa...

Complet aiurea, fără nici o logică din punctul ăsta de vedere! Cu atât mai mult,cu cât și zonă Elysium destinată în exclusivitate adulților,trebuie să meargă la una din piscinele Galaxy sau Palm.....Zona Elysium mi-s-a părut mult prea mică, cocoțată, dar dotată cu saune mari și încăpătoare, dușul acela cu cale și cabinete de masaj,restaurantul elegant...Nimic de zis,foarte frumos și luxos,însă cam mic la câtă lume se pregătește să dea năvală. (…) Voiam să mai aduc în discuție și o altă problemă și anume aceea a prosoapelor și halatelor....Nu ar fi trebuit să se permită să vii de acasă cu aceste accesorii, ca la ștrand! Păi ori este o locație de lux, așa cum sunt resort-urile, ori e un ștrand public…Nu de alta, dar strică locul si creează o senzație neplăcută...Ai ocazia să vezi tot felul de prosoape și de halate vechi, decolorate și chiar murdare...Ceea ce este dizgrațios, o adevărată frustrare și în contrast cu locul”.

Marcel Ene

„Tocmai pentru că am anticipat că va fi aglomerație, am ajuns acolo de la prima oră. Până la 10-11 deja erau cozi de speriat la tobogane și restaurant. Am văzut câteva familii mâncând din pachețel la vestiare, ceea ce, sigur, e mai bine decât să pierzi o oră la coadă. N-am servit nimic de la aqua barul din Palm. M-am bucurat de piscina de afară și de vremea de coșmar. M-a deranjat teribil să văd cum unii nu respectă regulile, iar angajații nu reușeau să se facă ascultați. Un exemplu: dau să intru la The Palm dinspre Galaxy și văd un tip cum își folosește brățara ca să lase un puști de vreo 10 ani să intre. După ce trece îl vede un angajat care îi spune tipului respectuos că n-are voie copilul acolo, la care inculpatul îi răspunde că numa' un pic să-l vadă pe văr'su și se întoarce. Din ăștia ar trebui escortați în secunda doi la vestiar și afară. Să învețe ce-s regulile”.

Catacadi

„Bun. Azi am fost la Therme în ideea că a trecut primul weekend și e în timpul săptămânii. Am omis că elevii au avut liber din cauza zăpezii. Totuși, nu pot spune că a fost exagerat de aglomerat. Fiind cu juniorul am accesat doar Galaxy. Apa din piscină cu valuri era ok, era caldă. După pranz s-a mai aglomerat la tobogane, erau cozi cam de 4-5 pers/tobogan. Se puteau da și copii sub 8-10 ani, dar insotiti de un adult! Chiar și de 4-5 ani. La rest care mai degraba e un snackbar coada era de maximum 10-15 pers.

Însă...cu toate că se specifică accesul interzis cu telefoane erau destui care pozau. Am văzut chiar si o puștoaică cu costum de baie Islamic, cu toate că ei în regulament interzic.

Ei mai spun în regulament că, dacă un șezlong e "ocupat" mai mult de 30 de minute doar cu un prosop, îți ridică prosopul si-l pun în alt loc să elibereze șezlongul.

Nu am văzut efectiv treaba asta și nici nu realizez cum ar face efectiv chestiunea, că nu stă nimeni sa cronometreze...Cam puține uscătoare de păr, 1 la 20 vestiare. Dacă nimerești la plecare cu încă 4-5 persoane, cam aștepți dacă vrei uscător.

Vestiarele micuțe, mai ales acum iarna, când ai geantă, geacă cizme, ghete etc, plus lucrurile unui copil care nu are vestiar separat. Cam asta e ce-mi vine în minte pe moment. Nota mea pentru zona Galaxy și pentru cum gestionează personalul treaba este momentan - 8. Pe viitor, voi vedea si celelalte zone unde într-adevăr nu au acces copiii sub 16 ani”.